
Egy apró villanás - Szubliminális befolyásolás többszempontú kísérletes vizsgálata

1957-ben egy James Vicary nevű amerikai reklámszakember azt állította, hogy mozi nézők körében a kóla és pattogatott kukorica fogyasztását 18-58%-kal növelni tudta azzal, hogy a mozifilmek alatt tudatosan nem érzékelhető ideig az "Igyál kólát!", "Egyél pattogatott kukoricát!" üzeneteket villantotta be. Bár az eset valójában soha nem történt meg, a szubliminális ingerek legendája mai napig tartja magát mind a laikus, mind a tudományos világban, és több országban is törvény tiltja alkalmazásukat (Magyarorságon először az 1997. évi LVIII. törvényben szerepel a tudatküszöb alatti ingerlések tilalma). Több kísérlet is volt a jelenség alátámasztására, illetve cáfolására, ám megnyugtató tudományos eredmény mind a mai napig nem született. A próbálkozásokat folytatva, egy kísérletsorozatban próbáltuk meg empirikus úton megvizsgálni a szubliminális ingerek hatékonyságát. Kínai írásjeleket vetítettünk egyetemista hallgatóknak és arra kértük őket, próbálják meg kitalálni, hogy az írásjelek eredeti jelentései pozitív, vagy negatív tartalmat hordoznak - e (a jeleket az internetről szedtük össze és valójában fogalmunk sem volt, hogy egyáltalán van e bármiféle jelentésük). Tanulmányunkban ennek a kísérletnek az eredményeit próbáljuk meg összefoglalni.



